[{"text_idx": "#000000", "text": "TEJO denove esperas je granda EU-subvencio"}, {"text_idx": "#000001", "text": "Pasintjare TEJO ne ricevis la bug\u0302etitan administran subvencion de 85 000 eu\u0306roj. Tiu EU-mono devus kovri 58 procentojn de la elspezoj. La perdo kau\u0306zis grandajn problemojn al la organizo. C\u0302i-jare TEJO denove kalkulas je ec\u0302 pli granda EU-subvencio, kiu lau\u0306plane kovros 91 procentojn el la elspezoj de la asocio."}, {"text_idx": "#000002", "text": "TEJO kalkulas je EU-subvencio de 125 000 eu\u0306roj."}, {"text_idx": "#000003", "text": "Ekde la nericevo de la administra subvencio pasintjare, TEJO strebas kontrau\u0306 financa deficito. Nun la organizo publikigis sian bug\u0302etproponon por 2023, kaj denove g\u0302i c\u0302efe dependas de la ricevo de EU-subvencio."}, {"text_idx": "#000004", "text": "La bug\u0302eto de TEJO por la nova jaro 2023 plejparte estas la sama kiel tiu de 2022. Oni prognozas pli-malpli la saman enspezon kaj elspezon por volontuloj, IJK kaj aliaj projektoj. Kiel pasintjare, preskau\u0306 la tuta enspezo venas el EU-subvencioj, la kotizoj de la membraro estas nur eta kontribuo al la tuta bug\u0302eto."}, {"text_idx": "#000006", "text": "Estas du versioj de la bug\u0302eto: \u201cbona scenaro\u201d kaj \u201cmalbona scenaro\u201d. Lau\u0306 la bona, TEJO ricevos 125 000 eu\u0306rojn da subvencio de EU. Tio kovros preskau\u0306 la tutan elspezon (entute 137 482 eu\u0306roj) por la jaro. En c\u0302i tiu situacio, TEJO lau\u0306 la bug\u0302eto havos suman enspezon de 206 440 eu\u0306roj kaj grandan pluson de 68 958 eu\u0306roj."}, {"text_idx": "#000007", "text": "Sed en la malbona scenaro, TEJO ne ricevos la subvencion kaj kun enspezo de nur 71 234 eu\u0306roj, sed elspezo de 101 704 eu\u0306roj, g\u0302i havos deficiton de 30 740 eu\u0306roj. Tiu estus pli-malpli la sama rezulto kiel en 2022."}, {"text_idx": "#000008", "text": "Libera Folio: Kiel statas la financoj de TEJO kaj kiel oni planas plenigi la truon, kiun kau\u0306zis la nericevo de EU-subvencio c\u0302i-jare?"}, {"text_idx": "#000010", "text": "\u2013 Antau\u0306 la fino de la pasinta jaro ni sukcesis submeti kandidatig\u0302on por la administra subvencio en 2023. Aldone, ni ankau\u0306 jam ricevis plurajn bonajn novaj\u0302ojn, ke eu\u0306ropaj instancoj aprobis niajn proponojn pri trejnadoj, studsesioj, kaj aliaj kapabligaj kaj eksterrilataj oportunoj, kio signifas, ke TEJO ankorau\u0306 povos oferti al siaj membroj tiujn oportunojn, kiel g\u0302i historie faradis en la pasintaj kelkaj jaroj."}, {"text_idx": "#000015", "text": "\u2013 Jes, ni sufic\u0302e fidas ke TEJO ricevos la administran subvencion por 2023. Pasintjare oni subite s\u0302ang\u0302is la procedon por postuli pli altajn monpetojn sed sen s\u0302ang\u0302o al la tuta bug\u0302eto. Pro tio multaj organizoj, inkluzive de TEJO, malsukcesis malgrau\u0306 plurfoja sukceso antau\u0306e (imagu, nia kandidatig\u0302o ricevis 59 poentojn, kaj la minimumo por esti konsiderata estis 60 poentoj ...). Do ne vere temis pri malbona kvalito de kandidatig\u0302o flanke de TEJO, sed pri fiaskoj c\u0302e la subvencidona instanco, pri kiuj pluraj organizoj malferme esprimis sian konsternig\u0302on."}, {"text_idx": "#000016", "text": "\u2013 Tamen c\u0302i-jare ili reagis al la kritikoj, kaj multe pligrandigis la tutan bug\u0302eton, pro kio ili povos doni multe pli da subvencioj. Aldone menciindas la dih\u0302otomio, ke ec\u0302 se TEJO havas grandan krizon nun c\u0302ar ni ne ricevis la administran subvencion, pro tiu altigo de la averag\u0302a monpeto, kaze de ricevo ni fakte estos multe pli finance stabilaj ol antau\u0306e."}, {"text_idx": "#000020", "text": "La revuo de UEA silentas pri gravaj temoj"}, {"text_idx": "#000021", "text": "> La bug\u0302eto sugestas ke eble la Germana Esperanto-Junularo (GEJ) pagos duonon de la salajro, sed s\u0302ajnas ke tio ne estas konfirmita.\nTio ne veras. La dungo ja funkcias tra ni (GEJ), pro tio ni estas menciitaj en la bug\u0302eto. Sed TEJO kovros c\u0302iujn kostojn. La diversaj sumoj por bona/malbona scenaro (15k vs. 30k) vers\u0302ajne rezultas el tio, kiom da monatoj oni planas dungi la homon."}]